เก็บตกการเงิน
ครม.ฉีดงบประกันรายได้ข้าวนาปรัง 3.15 หมื่นล.
10 ส.ค. 2554

ครม.ฉีดงบประกันรายได้ข้าวนาปรัง 3.15 หมื่นล.
นายศุภชัย ใจสมุทร รองโฆษกประจำสำนักนายกรัฐมนตรี เปิดเผยว่า ที่ประชุมคณะรัฐมนตรี (ครม.) อนุมัติงบประมาณค่าใช้จ่ายในการดำเนินโครงการประกันรายได้เกษตรกรผู้ปลูกข้าวปี 2553/2554 รอบที่ 2 วงเงิน 3.15 หมื่นล้านบาท และให้ทบทวนค่าใช้จ่ายดำเนินงานโครงการประกันรายได้เกษตรกรปี 2553/2554 ตามที่กระทรวงการคลังเสนอ
นายลักษณ์ วจนานวัช ผู้จัดการธนาคารเพื่อการเกษตรและสหกรณ์การเกษตร (ธ.ก.ส.) กล่าวว่า ค่าใช้จ่ายในการดำเนินโครงการเหมาจ่ายต่อเกษตรกร 1 ราย ในอัตราราละ 315 บาท ในกรณีเกษตรกรได้สิทธิชดเชยรายได้นั้น เป็นค่าใช้จ่ายในการปฏิบัติงานของทาง ธ.ก.ส. ในการดำเนินการต่างๆ ตามขั้นตอนของโครงการประกันรายได้เกษตรกร ซึ่งเดิมคิดอัตรา 382 บาท แต่ ครม.พิจารณาแล้วเห็นว่าปัจจุบันเทคโนโลยีต่างๆ มีความทันสมัยขึ้น ทำให้สามารถดำเนินงานต่างๆ ได้สะดวกและรวดเร็วขึ้น จึงได้มีการปรับลดอัตราดังกล่าวลงเหลือ 315 บาท โดยค่าใช้จ่ายดังกล่าวรัฐบาลจะเป็นผู้รับภาระในการจ่ายคืนให้แก่ ธ.ก.ส. เบื้องต้นคาดว่าจะมีเกษตรกรเข้าโครงการนี้ไม่ต่ำกว่า 3-4 ล้านคน
โดยเห็นชอบการทบทวนค่าใช้จ่ายดำเนินงานโครงการประกันรายได้เกษตรกรผู้ปลูกข้าว ข้าวโพดเลี้ยงสัตว์ และมันสำปะหลัง ปีการผลิต 2553/2554 ของธนาคารเพื่อการเกษตรและสหกรณ์การเกษตร(ธ.ก.ส.) ซึ่งคำนวณค่าใช้จ่ายในการดำเนินโครงการเหมาจ่ายต่อเกษตรกร 1 ราย ในอัตรารายละ 315 บาท สำหรับกรณีที่เกษตรกรใช้สิทธิเข้าโครงการแต่ไม่ได้ขอรับเงินชดเชยให้จ่ายค่าดำเนินงานในอัตรารายละ 289 บาท 
นอกจากนี้ยังเห็นชอบให้ใช้เงินทุนของ ธ.ก.ส.เพื่อจ่ายเงินชดเชยส่วนต่างระหว่างราคาประกันกับเกณฑ์กลางอ้างอิงให้แก่เกษตรกรตามสัญญาประกันรายได้เกษตรกรสำหรับโครงการประกันรายได้เกษตรกรผู้ปลูกข้าว ปี 2553/54 รอบที่ 2 ระหว่างที่ยังไม่สามารถเบิกจ่ายงบประมาณจากรัฐบาลเพื่อไม่ให้เกิดผลกระทบกับเกษตรกรที่จัดทำสัญญาประกันรายได้และใช้สิทธิตามสัญญาประกันรายได้ โดย ธ.ก.ส.คิดต้นทุนเงินเพื่อขอเบิกชดเชยจากรัฐบาลในอัตรา FDR+Spread ซึ่ง ณ วันที่ 8 ก.พ.54 เท่ากับ 2.5125% ต่อปี